
E-pasta vēstules nosaukums:

Par pakalpojumu nodrošināšanu krīzes situācijā

E-pasta vēstules teksts:

Labdien!

Ņemot vērā, ka veselības aprūpes pakalpojumu sniegšanu var ietekmēt krīzes situācijas, kas rodas dabas katastrofu, tehnoloģisku problēmu vai citu apstākļu dēļ, ko apliecina arī nesen piedzīvotā krīze, kad Latviju skāra viena no spēcīgākajām vētrām pēdējo 20 gadu laikā un, kuras rezultātā tika traucēta gan elektroapgāde, gan ārstniecības iestāžu darba organizācija un pakalpojumu sniegšana, Nacionālais veselības dienests (turpmāk – Dienests) ir sagatavojis un nosūta ieteikumus, kas ir jāievēro krīzes situācijās. Tādējādi tiks veicināta vienotas pieejas ievērošana visās ārstniecības iestādēs visā valsts teritorijā, nodrošināta savlaicīga informācijas sniegšana un aprite, kā arī tiks stiprināta veselības aprūpes pakalpojumu sniegšanas nepārtrauktība:

1. Ārstniecības iestāžu preventīvā gatavība (dara ikdienā, negaidot krīzi):
· pacientiem regulāri skaidro, ka ikdienā lietojamo medikamentu krājumu vēlams nodrošināt vismaz 1 (vienam) kalendārajam mēnesim;
· iestādē nodrošina papīra medicīnisko dokumentu krājumu vai no lokālajām informācijas sistēmām sagatavojamu dokumentu izdruku krājumu vismaz 3 (trīs) darba dienām;
· nodrošina lokālo informācijas sistēmu darbību un, ja iespējams, pacientu nosūtījumu pieejamību vismaz 24 stundas pirms pakalpojuma sniegšanas;
· izstrādā savas ārstniecības iestādes darbības nepārtrauktības plānu un ar to iepazīstina personālu.

1. Ja iestājusies krīzes situācija, ārstniecības iestāde: 
· nosaka krīzes skartos pakalpojumus un pacientu grupas;
· organizē veselības aprūpes pakalpojumu sniegšanu, atbilstoši ārstniecības iestādes darbības nepārtrauktības plānam;
· atbilstoši iespējām seko oficiālai informācijai, nepieciešamības gadījumā sazinās ar pašvaldību.

1. Informācijas aprite ar Dienestu:
Par neiespējamību veikt Līgumā paredzētos primārās un sekundārās ambulatorās veselības aprūpes pakalpojumus vai to daļu iespējami operatīvi informē Dienestu, rakstot uz:
· elektronisko pasta adresi: kac@vmnvd.gov.lv;
· un attiecīgās teritoriālās nodaļas vadītāja elektronisko pasta adresi: 
· Kurzemē dace.kolate@vmnvd.gov.lv; 
· Latgalē janis.pitrans@vmnvd.gov.lv; 
· Rīgā tatjana.belajeva@vmnvd.gov.lv; 
· Vidzemē sigita.alhimovica@vmnvd.gov.lv; 
· Zemgalē vainars.klovs@vmnvd.gov.lv

1. Pacientu informēšana:
Ja ir ietekmēta ārstniecības iestādes darbība vai daļēji/ pilnībā pārtraukta pakalpojumu sniegšana, ārstniecības iestāde publicē informāciju kanālos, kuros tas ir iespējams:
· savā tīmekļvietnē;
· savos sociālo tīklu profilos;
· izdrukājot vai ar roku uzrakstot paziņojumus uz papīra lapām un izvietojot tās ārstniecības iestādes publiski pieejamās telpās un/ vai pie ēkas ieejas durvīm.
Gadījumos, ja pieraksts uz pakalpojumu tiek atcelts, tiklīdz tas ir iespējams, par to informē pacientu, piedāvājot iespēju saņemt valsts apmaksātu veselības aprūpes pakalpojumu citā tuvākajā iespējamajā laikā. 

1. Pakalpojuma nodrošināšana pacientam:
Valsts vienotās veselības nozares informācijas sistēmas (turpmāk - E-veselības sistēmas) uzturēšanu un attīstīšanu nodrošina SIA “Latvijas Digitālās veselības centrs”, savukārt Dienests sniedz ieteikumus rīcībai, ja E-veselības sistēmas darbība ir traucēta vai tā nav pieejama:
· Valsts apmaksātu veselības pakalpojumu neatceļ tikai E-veselības darbības traucējuma dēļ. E-receptes, nosūtījuma vai cita e-dokumenta nepieejamības gadījumā ārstniecības persona rīkojas, ievērojot pacienta drošības principus, izvērtē pacienta sniegto informāciju un pieejamos datus, pakalpojumu nodrošina tādā apjomā, kāds konkrētajā situācijā ir droši iespējams, un pacientam skaidri izskaidro turpmāko rīcību. Radioloģisko izmeklējumu gadījumā nepieciešamības gadījumā piesaista atbilstošu speciālistu, ņemot vērā klīnisko situāciju;
· Recepti izraksta papīra formātā;
· Nosūtījumus akūtos gadījumos izraksta papīra formātā. Pārējos gadījumos e-nosūtījumus izraksta E-veselībā ar laika nobīdi, kad tehniskās problēmas novērstas;
· Ja tehnisku iemeslu dēļ darbnespējas lapu E-veselībā nav iespējams reģistrēt darbnespējas perioda pirmajā dienā, kad persona vērsusies ārstniecības iestādē, to izdara, kad tehniskās problēmas novērstas.

